Parlamentari, primari, consilieri municipali şi judeţeni, preşedinţi de organizaţiilor locale din Dâmboviţa au semnat o declaraţie comună prin care îşi exprimă susţinerea necondiţionată şi fără rezerve pentru Adrian Ţuţuianu. Ei apreciază ca fiind nefondate şi abuzive hotărârile CEx vizând excluderea lui Adrian Ţuţuianu şi a lui Marian Neacşu.

FOTO: INQUAM PHOTOS - George Călin

Totodată, semnatarii declaraţiei comune solicită conducerii PSD să dea dovadă de înţelepciune şi să revoce această măsură pe care o apreciază ca "abuzivă".

"Sprijinim toate demersurile pe care Adrian Ţuţuianu şi Marian Neacşu înţeleg să le întreprindă, la fel cum ne solidarizăm cu colegii din organizaţia PSD Ialomiţa în acţiunile ulterioare. Semnăm, alături de Adrian Ţuţuianu şi Marian Neacşu, contestaţia care va fi adresată Congresului PSD şi solicităm analizarea cu celeritate şi în condiţii de imparţialitate a situaţiei de fapt şi de drept.

Apreciem că preşedinte legitim al PSD Dâmboviţa este Adrian Ţuţuianu şi solicităm Rovanei Plumb să dea dovadă de verticalitate şi să decline numirea toxică de preşedinte interimar al PSD Dâmboviţa.

Noi, semnatarii acestei scrisori boicotăm orice acţiune politică (comitet executiv judeţean, PBJ, Conferinţă judeţeană) convocată sau iniţiată de conducerea interimară a PSD Dâmboviţa impusă abuziv de CEx naţional", se arată în declaraţia comună.

Primii care au reacţionat public au fost doi parlamentari social-democrați care reprezintă filiala condusă până luni de Adrian Țuțuianu. Unul arată că membrii filialei sunt strâns adunați în jurul lui Țuțuianu, pe care îl cataloghează drept „lider incontestabil”. Celălalt vorbește, referindu-se la CEx-ul de luni, despre „decizii radicale și iraționale”, despre confiscarea PSD și despre o susținere „totală și necondiționată” pentru Țuțuianu.

Senatorul Adrian Ţuţuianu şi secretarul general al PSD, Marian Neacşu, au fost excluşi luni din partid în urma unei decizii luate de Comitetul Executiv Naţional al PSD.